Pereira teater

Pereira teater (katalaani keeles Teatre Pereira) on teatrihoone Eivissa linnas, praegusel Comte de Rosselló tänaval. Teater ehitati aastatel 1897–1899 ettevõtte Sandoval y Cía algatusel. Peamised osanikud olid Abel Matutes Torres (krundi omanik), Josep Tarrés Espinal ja Mercedes Sandoval del Castillo. Teatri nimi pärineb Eivissa sõjaväe komandandilt Vicent Pereira, kes oli Mercedes Sandovali abikaasa. Teatrihoone kuulub 2001. aastast Hispaania kultuuripärandi Bien de Interés Cultural nimistusse. Ajalugu Teatri rajamisse panustasid peamised eestvedajad igaüks 1400 peseetat ning lisaks osales ettevõtmises umbes 70 väiksemat aktsionäri. Hiljem omandas Abel Matutesi perekond kõik aktsiad ning sai hoone ainuomanikuks. Teater avati 6. aprillil 1899. Hoone ehitus ja sisekujundus läksid maksma 65 180,85 peseetat. Teatri kujundasid Barcelona stsenograafid Miquel Moragas ja Salvador Alarma. Hoone oli kolmekorruseline ja hobuserauakujuline: esimesel korrusel paiknes loožidega saal, teisel korrusel olid loožid ning kolmandal korrusel galerii ja külgpingid. 1920. aastatel, kui teatri ettevõtjatena tegutsesid Joan Roig Tur ja Pere Oliver Tur, tehti hoones mitmeid ümberehitusi: saali pikendati ning igale korrusele lisati kummalegi poole neli looži. Algusaastatel oli teatri tegevus mitmekesine: vaheldumisi etendati näidendeid, zarzuelasid ja varieteeprogramme. Esitati nii klassikalisi draamasid kui ka populaarseid lavateoseid. Teatris esinesid ka kohalikud trupid, nagu Grup Escènic Ebusus ja Grup Amateur de Teatre, kes tõid lavale nii Hispaania kui ka rahvusvahelisi teoseid. Lisaks teatrile toimusid hoones ka kinoseansid, kontserdid, poliitilised ja seltskondlikud üritused ning karnevali- ja aastavahetuse peod. Hispaania kodusõja ajal kasutati teatrit rahvuslaste vägede majutamiseks. Hoone suleti 1987. aastal. 2011. aastal algatasid omanikud, Grup d'Empreses Matutes ja Sirenis Hotels, teatri põhjaliku renoveerimisprojekti, mille kavandas arhitekt Jordi Carreño. Nüüdseks taastatud ja taas kasutusel. Viited